Novak steek Serena verbyNovak Djokovic. Foto: Patrick Hamilton/AFP. Serwië se Novak Djokovic is nou al vir 320 weke van sy loopbaan die voorste manspeler op die internasionale tennisverhoog. En hoewel hy nog ’n entjie weg van Steffi Graf se rekord van 377 weke is, het hy vandeesweek vir Serena Williams verbygesteek om nou derde op die lys van spelers te wees wat vir die meeste weke die septer as die wêreld se beste op die internasionale verhoog geswaai het. Indien daar geen groot opskuddings is nie, behoort hy ook op 9 Augustus 2021 vir Martina Navratilova uit die tweede plek te lig. Volgens Duitsland se Alexander Zverev, wat die afgelope naweek met die louere by die Madrid-ope weggestap het, sal die Djokovic-wegholtrein nie binnekort tot stilstand gebring word nie. “Hy is steeds honger vir sukses en vasbeslote om nog baie rekords agter sy naam te skryf. Ek dink nie hy gaan ophou totdat hy almal verbeter het nie,” het die jong Duitser gesê.